Broer vermoor terwyl hy suster (15) wou beskermArgieffoto: Kent Williamson “Dit was een van die ergste tonele wat ons lede in ŉ lang tydperk aangetref het.” Só beskryf kapt. Lorraine van Emmerik, woordvoerder van die Booysens-polisie in Johannesburg, ŉ voorval die afgelope naweek waartydens ŉ jong man vermoor is toe hy glo sy 15-jarige suster teen verkragters probeer beskerm het. Van Emmerik het Dinsdag aan Maroela Media gesê die voorval het Sondag omstreeks 01:00 by ŉ huis in Turffontein plaasgevind. “Twee gewapende verdagtes het toegang tot die huis verkry waar twee jong mans, in hul 20’s, hul ma en jonger suster woon,” het Van Emmerik gesê. “Die verdagtes het tydens die voorval die 15-jarige meisie verkrag. Haar twee broers wou haar en hul ma beskerm. Een van die broers is toe vermoor en die ander een is met ŉ skerp voorwerp in sy been gesteek voor die verdagtes met twee selfone op die vlug geslaan het.” Die kinders se ma kon daarin slaag om tydens die voorval uit die huis te ontsnap en het hulp ontbied. Die polisie ondersoek ŉ saak van moord, verkragting, poging tot moord en gewapende roof. Niemand is nog in verband met die voorval in hegtenis geneem nie. Die polisie het ŉ beroep op die gemeenskap gedoen om met enige inligting na vore te kom wat die polisie in hul ondersoek kan bystaan. Mense met inligting kan die polisiestasie by 011 433 4282 bel. Die jong man wat vermoor is se naam mag nie bekend gemaak word nie om die identiteit van sy suster, wat ŉ verkragtingslagoffer is, te beskerm.